b'\n_START_ARTICLE_\nNavadni koper\n_START_SECTION_\nUporaba\n_START_PARAGRAPH_\nKoper je tradicionalno zdravilo za kolcanje, nespe\xc4\x8dnost ali slabo prebavo. Njegovo angle\xc5\xa1ko ime\xc2\xa0\xc2\xbbdill\xc2\xab\xc2\xa0izvira iz stare norve\xc5\xa1\xc4\x8dine, v kateri je beseda\xc2\xa0\xc2\xbbdylla\xc2\xab\xc2\xa0pomenila bla\xc5\xbeiti ali uspavati. Zaradi rahlega okusa po kumini koper \xc5\xbee dolgo uporabijajo tudi v indijski kuhinji in medicini._NEWLINE_Liste kopra uporabljamo za koprovo in krompirjevo juho, svetle omake, prikuhe iz kumar in paradi\xc5\xbenika, majoneze in solatne prelive, krompirjeve in fi\xc5\xbeolove jedi. Cele vejice s cvetovi uporabljamo za vlaganje kislih kumaric, paprike, paradi\xc5\xbenika, \xe2\x80\xa6 Sve\xc5\xbei listi po okusu spominjajo na peter\xc5\xa1ilj in jane\xc5\xbe, zato dobro dopolnjujejo mehke sire, bele omake, jaj\xc4\x8dne jedi, morske sade\xc5\xbee in perutnino, solate, juhe in zelenjavne jedi, zlasti krompir. Koper je slaven po skandinavski jedi\xc2\xa0\xc2\xbbgravlax\xc2\xab, za katero lososa prekadijo s soljo in koprom. Sve\xc5\xbe koper se dodaja vro\xc4\x8dim jedem, tik preden se jih postre\xc5\xbee, ker kuhanje zmanj\xc5\xa1uje njegov okus._NEWLINE_Koprova semena se lahko uporabi namesto kumine. Uporabljajo se kot za\xc4\x8dimba v teko\xc4\x8dinah za vlaganje, kruhu (zlasti r\xc5\xbeenem) in komercialnih za\xc4\x8dimbah za meso._NEWLINE_Koper kot zeli\xc5\xa1\xc4\x8dno zdravilo - uporabni deli so posu\xc5\xa1eni zreli sade\xc5\xbei (semena). Eteri\xc4\x8dno olje, ki pa vsebuje koper, je najpomembne\xc5\xa1a sestavina pri pripravi koprove vode, priljubljenega zdravila za vetrove in \xc4\x8drevesne kr\xc4\x8de pri dojen\xc4\x8dkih in otrocih. Koprova semena so pogosto uporabljali tudi za pospe\xc5\xa1evanje izlo\xc4\x8danja mleka pri doje\xc4\x8dih materah. Pri tak\xc5\xa1ni uporabi zadostujejo \xc5\xbee kulinari\xc4\x8dne koli\xc4\x8dine koprovih semen, da zdravilne lastnosti zeli\xc5\xa1\xc4\x8da preidejo tudi na otroka.'